
Dunaszekcső Községi Önkormányzat Képviselő-testülete
2/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. március 8-án megtartott üléséről.

Jelen vannak: Hegedüs György  polgármester

                        Bán Ferencné


Bíró Boglárka

                        Bokor Zoltánné


Faller János


Hetényi Ádámné


Hauk Zsolt


Mezőlaki Ákos

                       Pest Éva jegyző

1.napirendi ponthoz: Tóth Jánosné intézményvezető,                       

2.napirendi ponthoz: Dunaszekcsőért Alapítvány: Guzsván Lajosné, dr.Pálos Ferencné, Polgárőrség: Vörös László, Sportegyesület: Pott Ádám, Havasi Lajos, Nyugdíjasklub: Müller Ádám

3.napirendi ponthoz: Andok Csaba, Gaál Csaba

Igazoltan távol: Pappné Dobos Ildikó, Tóth András

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) Napköziotthonos Óvoda házirendje
Előterjesztő: Hegedüs György  polgármester

2.) „Civil szervezetek” 2005.évi támogatása

Előterjesztő: Hegedüs György polgármester és a szervezetek képviselői

3.) Dunaszekcső község településszerkezeti terve és rendezési terve

Előterjesztő: Hegedüs György polgármester és a tervezők

4.) Egyebek

NAPIREND TÁRGYALÁSA

1.napirendi pont: Hegedüs György polgármester: Az elmúlt ülésen elnapoltuk a házirend elfogadását, képviselői indítvány miatt. Most meghívást kapott az intézményvezető, aki válaszolni fog a nyári szünettel kapcsolatos kérdésekre. A felvetés arra vonatkozott, hogy az augusztusi takarítási szünet idejére is kellene legalább ügyeletet tartani azoknak a gyerekeknek, akiknek a szülei nem tudják megoldani a gyermekeik felügyeletét.
Tóth Jánosné intézményvezető:  A képviselői felvetés miatt most írásban kérték a szülőktől a választ a gyerekek nyári elhelyezése miatt. Két szülő nem küldte vissza a kérdőívet, egy család nem tud gondoskodni a gyerekelhelyezésről, a többiek pedig elfogadták a zárvatartást.

Faller János: Olyan információja van, hogy az óvoda dolgozói lebeszélik a szülőket arról, hogy hozzák a gyerekeket oviba. A véleménye, hogy ha 5 család kéri, akkor is meg kell szervezni a nyitvatartási napokat. A szabadságok kiadását úgy kell szervezni, hogy legalább az ügyeletet biztosítani lehessen.

Tóth Jánosné: A konyhát is festik a nyári időszakban, nagyon nehéz az összehangolás. Fontos az is, hogy a gyerekeknek is legyen „szabadságuk”. Összesen 20 napról van szó. A visszaküldött kérdőívek nem a képviselő által elmondottakat igazolják.

Faller János: A takarítási időszak alatt biztos van egy olyan helyiség, ahol a pár gyerek felügyeletét meg lehet oldani.  És szülőktől hallotta, hogy lebeszélik őket arról, hogy vigyék a gyerekeket. 

Tóth Jánosné: Nem beszélik le a szülőket. A 20 munkanap nem olyan számottevő, és nem igen lehet megoldani még az ügyeletet sem. Kéri a konyhavezető segítségét is, mondja el, hogy az étkeztetés is gondot jelent ez idő alatt. A jogszabályok is lehetőséget adnak a bezárásra, élni is kell vele, mert a szabadságok kiadása csak így megoldott. Az ügyelet azt jelenti, hogy pl. 3 gyerekhez ott kell lennie egy óvónőnek és 1 dadának.

Faller János: Mennyi az átlag étkező ovis?

Bán Ferencné: 30 és 65 között, változóan. 
Hegedüs György: A jogos felvetés alapján javasolja, hogy a házirend úgy egészüljön ki, hogy „igény esetén” a szünet idő alatt is ügyelettel megoldja az intézmény a felügyeletet. A konyha 2 hét zárvatartása alatt az óvodának szünetelnie kell mindenképpen. A zárvatartást tehát a konyhai munkákkal kell először összhangba hozni.

A testület további vita nélkül 8 szavazattal 0 ellenében a következő határozatot hozta:

11/2005.(III.08.) Kt.számú határozat

a Napköziotthonos Óvoda házirendjéről

A képviselő-testület a Napköziotthonos Óvoda házirendjét elfogadja azzal a kiegészítéssel, hogy az augusztusi nyári szünet idejére – a Központi Konyha zárva tartását kivéve – igény esetén a gyermekek felügyeletének megszervezéséről az intézményvezető gondoskodik. 

Határidő: azonnal

Felelős: Hegedüs György polgármester

              Tóth Jánosné intézményvezető

2.napirendi pont: (Az írásos anyagok a meghívóval együtt kiküldve.) Hegedüs György polgármester:  A Vendégváró Egyesület anyagát az ülés előtt adta ki, mert a vezetőjük egészségi állapota miatt mostanra készült el a beszámoló. Kéri a megjelent képviselőket, hogy a szóbeli kiegészítéseiket tegyék meg, amennyiben van.
Guzsván Lajosné: Köszöni a lehetőséget az előterjesztésre. Az írásos anyag az előző évi munka értékelését és a következő évi terveket tartalmazza. 

2004.december 31-től a kuratóriumi elnöki 3 éve lejárt, az újraválasztást már nem tudja vállalni. Az új vezető dr.Pálos Ferencné, társelnök dr.Schmidt Józsefné, és ő maga, de már csak a község életének és napjainak a dokumentálását vállalta. 

Folyamatosan összegyűjtötték 2 dossziéban az alapítványi történéseket, ezt közre is adta most. 

Az írásos előterjesztésben több helyen előfordul helyesírási hiba, ezért elnézést kér.

Az alapítvány az önkormányzati 400.000 Ft-os támogatással indult, sokat nem is tudtak mellé gyűjteni, vergődés volt, az előző ciklus vezetésétől ezt örökölték. A 2.évben már 14 milliós volt a bevétel, és bár idén még nincs kész a teljes zárás, de tájékoztató adat már van, 25.580 eFt-ból gazdálkodtak. A tevékenység az egész község közösségét szolgálja. A beszerzéseik is ezt szolgálják, nem egyéni érdekeket. A bezárt mozi helyett most újra indulhat a filmvetítés, projektorral. Bútorvásárláshoz pályázati támogatást nyertek, amelyet az újonnan kialakított civil helyiség berendezéseként használnak majd. Ezzel is az egész falu gazdagodott. A helyiség egyik sarka a Lugio TV riportokat fog tudni készíteni, a másik sarokban a könyvtári számítógép lesz, közcélú feladatokat látnak majd itt el. 

A közösségi terem kiscsoportos foglalkozásoknak, tárgyalásoknak adhat majd helyet. A berendezésében mindenképpen nagy szerepet játszott a pályázati támogatás.

Kéri a testületet, hogy a mostani átalakítások után a felnőtt klub festetését mindenképpen csináltassák meg, sokan jönnek oda, és így nem kultúrált a környezet.

Az elmúlt évi önkormányzati támogatás 1.350 eFt volt, és ebben nincs benne a rezsiköltség és az 1 fő dolgozó bére. Amikor döntenek majd a szervezetek támogatásáról, kéri, hogy ne felejtsék el, hogy a havi bruttó 80 eFt-ból nagyon nehéz ezt a tevékenységet ellátni. Az alapítvány gárdája az elmúlt évben 24.230 eFt egyéb támogatást szedett össze. A részletes felsorolás olvasható az anyagban. Minden fillérrel takarékosan bántak, hogy a terveiket megvalósíthassák. Évek óta nem változott a  havi 100.000 Ft-os önkormányzati támogatás. Bízik abban, hogy ha betekintenek a kiadott és közreadott anyagokba, akkor nem fogják sokallni a támogatásukat.

Az alapítvány elmúlt évi ötlete volt, hogy a Lugió napon kerüljön átadásra a Dunaszekcsőért emlékplakett. Elhibázott döntés volt, nem volt bensőséges az ünnepség, sok volt az idegen. Legyen úgy, mint régebben, augusztus 20-án, amikor csak a szekcsőiek vesznek részt a rendezvényen. 
„Meghatározó a civilszervezetek tevékenysége a községek életében”- ezt nemrégiben hallotta. 8 éve dolgozik az alapítvány, évek óta az egyesület, a nyugdíjasok, a polgárőrség, és mindegyiknek egy a célja, hogy a faluban élőknek ne kelljen elmennie innen.

Dr.Pálos Ferencné: Támogatásként továbbra is szeretnék megkapni a havi 100.000 Ft-os támogatást, ugyanolyan célú felhasználással, mint 2004-ben. További támogatási igény a nyári program 400.000 Ft-os támogatása. Ebből 300.000 Ft a Lugio napon, 100.000 Ft pedig egyéb rendezvényeken kerülne felhasználásra. Az alapítvány a nyári rendezvényekkel országos ismertséget szerez a községnek. 

A Limes táborral megtalálták azt a formát, amely egyedülálló az országban, ráadásul már nemzetközivé is vált, hiszen Horvátországból, Ausztriából, Szlovákiából is érdeklődnek már. A tábor július 13 és 17 között lesz, és március végéig lehet jelentkezni. Ha megvalósul, akkor bizony országos hírnevet fog  jelenteni. Nyitás a turizmus felé, hiszen Dunaszekcső fejlődése a turizmus lehet. 

A Lugio napok célhelye a Várhegy és a dunafalvi romok. A többi látvány nagyon pénzigényes, kemény pénzekért jönnek a résztvevők. Lehet, hogy felmerül egyesekben, hogy minek kell ez. Ha nem rendezünk semmit, akkor lemaradunk a többi településtől. Sok kistelepülés tett már szert országos hírnévre akár 1-1 rendezvénnyel is. 
Kéri a testületet, hogy a 400.000 Ft-ot szavazzák meg, ez az összeg a teljes költséghez képest elenyésző. Sajnos a kulturális jellegű pályázati lehetőségek csökkentek, a kiírások is kevesebbek és a támogatási összegek is.

Hegedüs György: A Nyugdíjas Klub festése a nyáron elkészül, a plakett átadásról pedig már döntött a testület, az augusztus 20.napján fog ismételten a rendeletbe is és megrendezésre is kerülni  

Vörös László: A Polgárőrség tervei 2005-ben akkor valósulhatnak meg, ha megkapják az önkormányzati támogatást. Ez az egyetlen forrás, amelyből gazdálkodhatnak. Az elmúlt évben Bíró Boglárka segítségével pályáztak, nyertek is 300.000 Ft-ot, ezért nem használták el az összes önkormányzati támogatást.

Hegedüs György: Az előző ülésen a testület elfogadta a költségvetést. Az állami források beszűkültek, a személyi kiadások miatt a pénzek elosztásában nagyon kicsi a mozgástér. A tervezet 6 milliós hiánnyal indult, az intézményvezetők pozitív hozzáállása miatt sikerült azt lefaragni. Kisszintű a dologi kiadások tervezése, így most már szinte egyenlő lett a nullával. 

A képviselő-testület álláspontja,  hogy az intézményeihez nem kapcsolódó területeket is át kell vizsgálni, hiszen a költségvetés kisebb, mint az előző évi. Csökkent a bevételi oldal, így a kiadások sem érhetik el az előző évit. A Pénzügyi bizottság és a testület is megfogalmazta, hogy a költségvetés minden sorát át kell tekinteni, így az átadott pénzeszközökét is. A tavalyi 4,2 millió forint helyett a támogatási lehetőség idén 3 millió forintra csökken így. Ezt az összeget kell ma igazságosan úgy elosztani, hogy hátrány a szervek működését ne érje. A mai ülésre elkészített egy írásos javaslatot. Amennyiben a felosztható keretösszeget a testület módosítani akarja, akkor kéri, hogy pontosan határozzák meg az elvonás helyét is. 
Faller János: Megdöbbentő számadatokat hallott a Teleház működésével kapcsolatban. Szükséges publikálni kifelé, hogy aki támadja a tevékenység fontosságát, az tudja abból, hogy mi folyik ebben az intézményben.  Guzsván Lajosné elmondta, hogy az önkormányzati támogatás összege növekszik az 1 fő bérének összegével, valamint a rezsiköltséggel. Az összes költségvetéshez képest azonban az önkormányzati támogatás elenyésző. 
Többször felmerült kérdésként testület előtt, hogy mi legyen tovább az intézménnyel. Döntő lépéseket kell tenni, legyen egy külön intézmény, teljes egészében leválasztva a Művelődési ház épületében, és a kapott támogatással úgy gazdálkodjon, ahogy akar. A civilszerveződéseket mindenképpen támogatni kell, átvesznek az önkormányzattól feladatokat. Sok munkatársuk plusz feladatokat társadalmi munkában látnak el. 
A beszámolóval elégedett, hiányolja, hogy a jövőkép nem igen látszik az anyagból. Mi lesz az alapítvánnyal, ha nem lesznek pályázati lehetőségek és az önkormányzati támogatás is csökkenni fog.

A Polgárőrség részére az elmúlt évben fel nem használt 300.000 Ft-ot idén adjuk meg a zárás után, a tartalék terhére.

Guzsván Lajosné:  A havi 100.000 Ft-os támogatással már tovább tudnak működni. A bér és a rezsi kb. 3 millió forintot tesznek ki.
Terveikhez megfelelő pályázati lehetőségeket a továbbiakban is ki fogják használni. Az eddigi pályázatokkal eszközöket vásároltak, azok mind megvannak, már csak dolgozni kell velük.

Dr.Pálos Ferencné: A pályázatokon nyert pénzből nagy értékű eszközöket vásároltak, nem bérre használták fel. Ha a Munkaügyi Központ nem ad támogatást, akkor gond lesz. A mostani szolgáltatásokat nem tudják ellátni, ha nem lesz bértámogatás.

A nyári programokkal kapcsolatban említette, hogy probléma lehet, mert a kulturális jellegű pályázat a nagyon kevés.

Faller János: A szélessávú Internetről tudnak-e valami információt? A napokban jelentek meg a pályázati kiírások. A községi rendszer üzemeltetőjével már tárgyalt a testület erről, és úgy tudjuk, hogy a MATÁV ide nem tervezi. 

Zakupszki László: Lesz szélessávú Internet elérés, a végleges, talán végre pontos dátum, a május hónap. 
Hegedüs György polgármester: Javasolja, hogy a testület döntsön a 3 milliós keret felosztásáról.

Faller János: Javaslata:

Polgárőrség
most 160.000 Ft, majd tartalékból 300.000 Ft

Református egyház
          50.000 Ft

Vendégváró Egyesület
          80.000 Ft

Nyugdíjasklub
          80.000 Ft

Sportegyesület
     1.500.000 Ft

Alapítvány                           most 1.130.000 Ft, és tartalékból 400.000 Ft

Úgy gondolja, hogy a Polgárőrséget megilleti a tartalék terhére az összeg, hiszen ha felvették volna, akkor a 2004.évi zárás ennyivel kevesebb lenne.

Hauk Zsolt: A tartalék terhére történő mostani döntéstől óv mindenkit. A költségvetést részletesen, szemléletesen megtárgyaltuk. Az intézményvezetők a dologi kiadásaikat csökkentették az egyensúly érdekében, de ezzel szinte veszélybe kerül az alapvető feladatellátás. A bevételek között szerepel 3 millió forint ingatlaneladásból, ami nem biztos, hogy realizálódik is. Fontos, hogy csak a 3 milliós támogatásról szülessen döntés, és nem másról. 

A Polgárőrségnél a robogók vásárlását most kivenné, arról később is lehet dönteni, vagy akár pályázaton is nyerhetnének rá támogatást. Így maradna 210.000 Ft.
A Vendégváró Egyesület idén ne kapjon külön támogatást, mert a költségvetésben már benne van a 350.000 Ft, a franciaországi utazás támogatására. Ez igen komoly támogatás, és erre kötelezettséget vállaltunk az elmúlt évben. 

Bíró Boglárka: A Vendégváró Egyesület támogatása azért fontos, az idei évben már több tervük megvalósult, és ezek fizetési kötelezettséggel jártak. Tevékenyen részt vállalnak a nyári programok megvalósításában is. Készül a naptár is, melynek a költségei igen magasak. Az elmúlt évben sem kaptak támogatást. A franciaországi utat nem kell összemosni az egyesülettel. Javasolja, hogy az egyesület is kapjon 80.000 Ft-os támogatást. 

A sportegyesület képviselőitől kérdezi, hogy terveznek-e idén működési célokra pályázatot benyújtani. 

Havasi Lajos:  Tavaly nem feleltek meg a kiírásoknak, hiába próbálkoztak.  

Elfogadják azt, hogy csökken az ez évi támogatásuk, de kéri, hogy ez alá már ne menjenek, mert az egyesület működésképtelen lesz. A költségvetésük 30%-a bér, az edző és a szertáros bére, munkájuk elengedhetetlen ahhoz, hogy működjenek. 

Hetényi Ádámné: Javasol a Polgárőrségnek most 210.000 Ft-ot, később pedig újratárgyaljuk. A református egyháznak 50.000 Ft-ot, a sportnak 1.500.000 Ft-ot, a nyugdíjasoknak 100.000 Ft-ot, az alapítványnak 940.000 Ft-ot javasol, összesen 2.800.000 Ft. 
Hauk Zsolt: A Nyugdíjasklubnál elfogadja a módosítást 100.000 Ft-ra.

Hegedüs György polgármester az elhangzott javaslatok alapján a szervezetek támogatási összegeit szavazásra bocsátja:

A testület 5 szavazattal 3 ellenében a következő határozatot hozta:

szervezetek támogatásáról
1.) A képviselő-testület a Polgárőrség működésének biztosítására 210.000 Ft-ot biztosít. Az önkormányzati 2004.évi záró adatok ismerete után a képviselő-testület a Polgárőrség beszerzéseinek támogatását újra tárgyalja.
A testület 6 szavazattal 2 ellenében a következők szerint döntött:

2.) A képviselő-testület a Vendégváró Egyesület részére 2005.évben, a franciaországi utazás támogatása miatt, külön támogatást nem biztosít.

A testület 5 szavazattal 3 ellenében a következők szerint döntött: 

3.) A képviselő-testület a Nyugdíjasklub részére 2005.évben 100.000 Ft támogatást biztosít.

A testület 7 szavazattal 1 ellenében a következők szerint döntött: 

4.) A képviselő-testület a Sportegyesület részére 2005.évben 1.500.000 Ft támogatást biztosít. 
A testület 8 szavazattal 0 ellenében a következők szerint döntött:

5.) A képviselő-testület a Dunaszekcsőért Alapítvány részére 2005.évben 1.140.000 Ft támogatást biztosít. 

A testület 8 szavazattal 0 ellenében a következők szerint döntött:

6.) A képviselő-testület a Református Egyház részére a dunaszekcsői ingatlan kerítésének elkészítéséhez 50.000 Ft-ot biztosít. 

Határidő: 2005.évben

Felelős: Hegedüs György  polgármester

3.napirendi pont:  (Írásos előterjesztések kiküldve.) Hegedüs György  polgármester: A terveink elkészítésére a megbízást az Andok Bt. kapta meg. A tervek elfogadtatásához szükséges fórumokat végig szerveztük. A Művelődési házban megtartott rendezvényen a megjelentek elmondhatták,  hogy mit szeretnének a jövőben, az elképzelések be is épültek az itt látható tervekbe. A Polgármesteri Hivatalban is kifüggesztésre kerültek  a tervek, az érdeklődés sajnos nem volt nagy, és aki megjelent, az is a saját ingatlanának jövőjéről érdeklődött, közérdekű javaslatok, módosító javaslatok nem születtek. Nem egyedi ez, beszélt több polgármesterrel is erről, más településeken még ekkora érdeklődés sem volt.
A terv teljesen szakmai szempontok alapján készült, lakossági kezdeményezés tehát nem volt. A szükséges szakhatósági állásfoglalások is megszülettek ahhoz, hogy ez a meghatározó terv elfogadható legyen. 

Gáll Csaba: A település terveinek elkészültét irányította, felügyelte. Ez a napirend két részből áll, az egyik a településszerkezeti terv, melyet határozattal fogad el a testület, a másik pedig maga a rendezési terv, melyről rendeleti formában kell dönteni. 

A tervek szigorú törvényi szabályozáson alapulnak. A kiindulási pont a készítéskor a 2003.évi önkormányzati koncepció volt, ehhez gyűjtötték össze a vizsgálati anyagokat. 

A tervek egyeztetése több lépcsős volt, 22-23 szakhatóság vett részt a véleményezésben. Megszervezésre került a lakossági fórum, megtörtént a kifüggesztés is, és a környező települések is véleményezhették.  A szakhatóságok közül a véleményezésben 6 nem kívánt részt venni, 10 elfogadta, 4 pedig módosításokat javasolt. Ezen kívül jelentős szerepet kapott a Területi Főépítészi Iroda, akiknek jelentős elvárásaik voltak, módosításokat kértek. A kifüggesztéskor már valamennyi módosítás benne volt a tervekben.  
A lakossági fórumokon más településeken sem vesznek részt, ennek ellenére az az első beszélgetés jelentős segítséget nyújtott az elinduláshoz, ezt köszöni is. Itt legalább volt javaslat, hogy honnan induljanak el a tervezők. A kifüggesztéssel is történt két módosítás, az egyik az út a házak megközelítésére a Petőfi utcában, a másik pedig a református egyház imaházának, tornyának várható átépítése volt. A kért módosítások alapján a változtatás megtörtént a tervben. 
A településszerkezeti terv  hosszú távra meghatározza a település sorsát. A színes térképen a piros a lakóövezetet, a sárga mezőgazdasági, a lila üzemi és a narancssárga üdülőterületet jelöl. A csíkos terület a tervezett változást jelzi, amely a jövőbeni felhasználási módra utal. Ez a terv kötelezettségeket a lakosságra nem, csak az önkormányzatnak jelent. Nagy területeket vontak be az egyes részekbe, így bőven megfelelő a terület 20-30 évi fejlődéshez. 

A testület vita nélkül 8 szavazattal 0 ellenében a következő határozatot hozta:

13/2005.(III.08.) Kt.számú határozat

Dunaszekcső község településszerkezeti tervéről

A képviselő-testület Dunaszekcső község településszerkezeti tervét elfogadja.
Határidő: 2005.április 1-től

Felelős: Hegedüs György  polgármester

(Az elfogadott településszerkezeti terv a jegyzőkönyv melléklete.)

Gáll Csaba: A település rendezési terve a „helyi építési törvény”. Részletesen tartalmazza, hogy ebben a községben, a helyi viszonyoknak megfelelően, milyen feltételekkel lehet építeni. A rendelet kihirdetése után az építési hatóság ez alapján fog dönteni a beadott kérelmek ügyében. A tervrajzok és a rendelet szövege együtt kerül alkalmazásra, együtt fognak élni. 

A szöveges részben néhány elírás miatti javításra hívja fel a figyelmet: 

-11.§ (4) bekezdés (a).pontban a 65% helyett 75% a legnagyobb beépítettség,

- 25.§ (2).bekezdésnél  a „V-2 szabályozási tervlap” helyesen „V-2, V-3 szabályozási tervlap”,
- 26.§ (2).bekezdésénél a „V-2 szabályozási tervlap” helyesen „V-2, V-3 szabályozási tervlap”,

- a 30.§ (3).bekezdése helyesen „Dunaszekcső Község Képviselő-testülete a sajátos jogintézményekről külön rendeletben rendelkezik.”
A községben a helyi védelem alá eső épületek listáját is elkészítették, összesen 42 ingatlant vezettek fel. A javasolt ingatlanokat egyeztették a Műemlékvédelmi Felügyelőséggel. Az ingatlan tulajdonosokra egyik részről kötelezettséget jelent ez a védettség, ugyanakkor jogot kaphat arra is, hogy épülete felújításához pályázati pénzhez juthat.
Faller János: A lakótelkek tervezésénél számoltak-e csapadékvíz elvezetéssel, tervezték-e? A hegytetőről lezúduló víz elvezetésére gondol. Fontos problémának tartja, itt nálunk a jövőben is komoly gondot jelenthet. Idén is fizettünk kártérítést ilyen károkozásért. 

Gáll Csaba: A rendezési terv ilyen szaktervet nem tartalmaz. Lakóterületre tartalmaz szabályokat, de már például a közlekedési utakra vonatkozó előírásokat nem tartalmazza.
Hetényi Ádámné: Ez azt jelenti, hogy a Kálvárián, ha helyre akarnák állíttatni, akkor engedélyeket kell beszerezni?

Gáll Csaba: Építési hatósághoz kell fordulni, engedélyeztetés és egyeztetés szükséges.

Bokor Zoltánné: Erről minden ingatlan tulajdonos értesítést fog kapni? Ki és milyen feltételekkel pályázhat ilyen célokra?

Gáll Csaba: Mód van arra, hogy a testület nem ma dönt a helyi védettségről. Összehívhat lakossági fórumot, ahol bővebb tájékoztatást is kaphatnak az ingatlan tulajdonosok. 

Olyan épületeket vettek fel a listára, amely fontos lenne, hogy megmaradjon a jövő számára is. Ha a testület úgy dönt a köz érdekében, hogy az épület megmaradjon eredeti formájában, tehát helyi védettséget fog jelenteni, akkor azt a tulajdonos köteles elfogadni. Nagyon komoly előmunka volt a lista összeállításához.

Hegedüs György: Az elkészített képek alapján jogosnak tartja a listát, de ennek elfogadása legyen egy következő lépés. Össze kell hívni az ingatlantulajdonosokat, és ezt meg kell beszélni velük is.

Gáll Csaba: Az elkészült anyagot átadják és továbbítják is. Köszöni a felkérést a terv elkészítésére. Öröm volt itt dolgozni a községben. Bízik a jövőbeni együttműködésben.

Andok Csaba: Megköszöni, hogy megbízták őket a rendezési terv elkészítésével. Várják az esetleges további megbízásokat is. A régi terv hatályon kívül helyezése óta az országos szabályzat alapján döntött a hatóság az engedélyeknél. A helyi szabályozás  a helyi adottságok, viszonyok alapján került kidolgozásra. 

Hegedüs György: Kéri a tervezőket, hogy a szükséges dokumentumokat, most az elfogadás után mihamarabb biztosítsák az önkormányzat részére. A Területfejlesztési Tanács támogatásával készült el a terv, náluk is el kell számolni a pályázati összeggel, beküldve részükre a rendezési terv anyagát. 

A testület 8 szavazattal 0 ellenében a következő rendeletet fogadta el: 

2 / 2005. (IV.01. ) számú 
önkormányzati rendelete

a helyi építési szabályzatról
(Az elfogadott rendelet a jegyzőkönyv melléklete.)

4.napirend: Egyebek

Hegedüs György  polgármester: Ígéretéhez híven elkészítette a kimutatást 1999-től kezdődően a pályázati pénzekről. Összesen 16.056.000 Ft volt a támogatási összeg és ebből 26 milliós értékűek a megvalósult beruházások.

(A kimutatás a jegyzőkönyv melléklete.)

2005.02.15-től a Többcélú Kistérségi Társulás szervezésében dolgozik tovább a logopédus. Lánycsók központtal ez egy mikrotársulás. Nagy a kialakított körzet, később lehet, hogy szűkíteni kell. Az óvodában eddig heti 4 órában dolgozott logopédus, az iskolában pedig nem volt, így most talán javul a helyzet.
Több napirend nem volt, a polgármester az ülést berekesztette.

Kmf.

Hegedüs György 

Pest Éva

   polgármester

jegyző

